《送应奉张幼度同知冠州》
元代·陈孚

张子美少年，濯濯春月柳。夜窗三尺琴，六籍洞户牖。

我游承明庐，见此真益友。金匮共校雠，过眼十八九。

僚吏坐俗谈，语乃不出口。美哉德如玉，温缜世未有。

近诏开东观，天章烂琼玖。我本木强人，技已陈刍狗。

君胡亦不留，得州大如斗。男儿抱奇气，荣进付之偶。

血指古则然，今何忽袖手。但莫负所学，千载有不朽。

北风号枯桑，落叶满林薮。过君蓟南门，山色照尊酒。

监州岂不佳，千里离父母。愿回判花笔，桑麻劝南亩。

竹马歌儿童，定胜牛马走。明年我南归，云卧鼻雷吼。

当哦山中诗，寄君一搔首。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。